Temeljem članka 35. Zakona o predškolskom odgoju i obrazovanju („Narodne novine“ broj 10/97., 107/07., 94/13., 98/19. i 57/22.) i članka 41. Statuta Dječjeg vrtića Mali medo KLASA: 601-01/21-01/03 od 8. studenog 2021. godine i KLASA: 601-01/22-01/12, URBROJ: 2137-25-1-22-2 od 14. studenog 2022. godine, uz Suglasnost Općinskog vijeća Općine Gornja Rijeka KLASA: 601-01/23-01/06, URBROJ: 2137-25-23-3 od 23. ožujka 2023. godine, Upravno vijeće Dječjeg vrtića Mali medo na 22. sjednici održanoj 25. travnja 2023. godine donijelo je

**Pravilnik o upisu djece i ostvarivanju prava i obveza korisnika usluga**

**u Dječjem vrtiću Mali medo**

1. **OPĆE ODREDBE**

**Članak 1.**

 Pravilnikom o upisu djece i ostvarivanju prava i obveza korisnika usluga u Dječjem vrtiću Mali medo (u daljnjem tekstu: Pravilnik) uređuje se postupak upisa djece u Dječji vrtić Mali medo (u daljnjem tekstu: Dječji vrtić), način organiziranja i ostvarivanja programa predškolskog odgoja, obrazovanja, zdravstvene zaštite i unapređenja zdravlja djece i socijalne skrbi djece rane i predškolske dobi te prava i obveze roditelja (skrbnika, korisnika usluga).

**Članak 2.**

 U Dječjem vrtiću za djecu rane i predškolske dobi ostvaruje se:

* Cjelodnevni 10-satni redoviti program njege, odgoja, obrazovanja, zdravstvene zaštite i unapređenja zdravlja djece i socijalne skrbi djece rane i predškolske dobi koji su prilagođeni razvojnim potrebama djece, te njihovim mogućnostima i sposobnostima,
* Kraći 6-satni redoviti program njege, odgoja, obrazovanja, zdravstvene zaštite i unapređenja zdravlja djece i socijalne skrbi djece rane i predškolske dobi koji su prilagođeni razvojnim potrebama djece, te njihovim mogućnostima i sposobnostima,
* Programi za djecu s teškoćama u razvoju,
* Program predškole
* Drugi razvojno orijentirani i socijalizacijski programi predškolskog odgoja i obrazovanja, uz suglasnost ministarstva nadležnog za obrazovanje
* Programi ranog učenja stranih jezika i drugi programi umjetničkog, kulturnog, vjerskog i sportskog sadržaja.

Ovisno o potrebama djece i zahtjevima roditelja/skrbnika djece Dječji vrtić može izvoditi i druge programe sukladne odredbama Državnog pedagoškog standarda predškolskog odgoja i naobrazbe.

**Članak 3.**

 Program predškole za djecu koja pohađaju vrtić integriran je u redoviti program predškolskog odgoja Dječjeg vrtića, dok obveznici predškole koji ne pohađaju Dječji vrtić upisuju program predškole u Dječjem vrtiću, sukladno Zakonu i zakonskim propisima.

**Članak 4.**

 Pedagoška godina započinje 1. rujna tekuće a završava 31. kolovoza sljedeće godine.

 Program u Dječjem vrtiću organizira se u pet radnih dana u tjednu, od ponedjeljka do petka, osim za vrijeme državnih blagdana i neradnih dana.

1. **UPIS DJECE U PROGRAME DJEČJEG VRTIĆA**

**Članak 5.**

 Svako dijete rane i predškolske dobi ima pravo upisa u dječji vrtić u kojoj se izvodi rani i predškolski odgoj i obrazovanje, sukladno svojem kapacitetu.

 Za djecu koja su obvezna pohađati program predškole, jedinica lokalne samouprave dužna je osigurati mjesto u vrtiću koji provodi obvezni program predškole.

 Upis djece u programe Dječjeg vrtića provodi se prema planu upisa što ga za svaku pedagošku godinu donosi Upravno vijeće Dječjeg vrtića, uz prethodnu suglasnost izvršnog tijela osnivača.

**Članak 6.**

 Dječji vrtić dužan je sukladno svom kapacitetu organizirati prvenstveno redoviti program za djecu s prebivalištem na području Općine Gornja Rijeka, te osigurati prednost pri upisu na način utvrđen Zakonom, odlukom izvršnog tijela osnivača i ovim Pravilnikom.

 Ukoliko ima slobodnih mjesta, u program se mogu upisati i djeca roditelja/skrbnika s prebivalištem na područjima drugih općina i gradova.

1. **Prednost pri upisu u redoviti program**

**Članak 7.**

 Pri upisu u dječji vrtić kojem je osnivač jedinica lokalne ili područne (regionalne) samouprave prednost imaju **djeca koja do 1. travnja tekuće godine navrše četiri godine života**.

**Članak 8.**

Ako Dječji vrtić ne može upisati svu prijavljenu djecu zbog svojeg kapaciteta, primijenit će se sljedeći kriteriji i redoslijed za ostvarivanje prednosti primjenom metoda bodovanja. Broj bodova za svaku prijavu za upis utvrđuje se primjenom kriterija u skladu s člankom 20. Zakona o predškolskom odgoju i obrazovanju („Narodne novine“ broj 10/97., 107/07. 94/13., 98/19. i 57/22.) i to:

* Djeca roditelja invalida Domovinskog rata: 5 bodova
* Djeca iz obitelji s troje ili više djece: 5 boda
* Djeca oba zaposlena roditelja: 10 bodova (5 bodova po zaposlenom roditelju)
* Djeca s teškoćama u razvoju i kroničnim bolestima koja imaju nalaz i mišljenje nadležnog tijela iz sustava socijalne skrbi ili potvrdu izabranog pedijatra ili obiteljskog liječnika da je razmjer teškoća u razvoju ili kronične bolesti okvirno u skladu s listom oštećenja funkcionalnih sposobnosti sukladno propisu kojim se uređuje metodoligija vještačenja: 10 bodova
* Djeca samohranih roditelja: 10 bodova
* Djeca jednoroditeljskih obitelji: 10 bodova
* Djeca osoba s invaliditetom upisanih u Hrvatski registar osoba s invaliditetom: 5 bodova
* Djeca koja su ostvarila pravo na socijalnu uslugu smještaja u udomiteljskim obiteljima: 5 bodova
* Djeca koja imaju prebivalište ili boravište na području Općine Gornja Rijeka: 20 bodova
* Djeca roditelja koji primaju doplatak za djecu ili roditelja korisnika zajamčene minimalne naknade: 5 bodova

 Ukoliko je broj prijavljene djece za predstojeću pedagošku godinu manji od maksimalnog broja kapaciteta Dječjeg vrtića, nema potrebe za bodovanjem zaprimljenih prijava, te će sva prijavljena djeca biti upisana.

 Prednost pri upisu u redoviti program imaju prvo djeca s prebivalištem na području Općine Gornja Rijeka čija oba roditelja imaju prebivalište na području Općine Gornja Rijeka (osim za dijete koje nema oba roditelja).

**Članak 9.**

 Ako se nakon primjene kriterija iz članka 8. ovog Pravilnika na ljestvici reda prvenstva nađe više djece s istim brojem bodova od planiranog broja za upis, prednost pri upisu ima dijete koje je starije prema datumu rođenja.

**Članak 10.**

Roditelj (korisnik usluge) dužan je dostaviti Dječjem vrtiću dokaze o činjenicama bitnim za ostvarivanje prednosti pri upisu:

* Za dijete:
	+ Izvadak iz matice rođenih;
* Za dokaz prebivališta:
	+ Potvrda o prebivalištu djeteta ne starija od 3 (tri) mjeseca,
	+ Preslike osobnih iskaznica ili uvjerenja o mjestu prebivališta oba roditelja;
* Za dijete zaposlenog/ih roditelja:
	+ Potvrde poslodavca o zaposlenju, preslik prijave HZMO i HZZO-a ili potvrda o podacima iz matične evidencije HZMO za novozaposlene unutar 3 mjeseca prije ili u tijeku upisnog roka;
* Za dijete roditelja-branitelja invalida:
	+ Rješenje o priznatom statusu;
* Za dijete samohranog roditelja:
	+ Smrtni list preminulog roditelja, potvrda o nestanku drugog roditelja ili rješenje Centra za socijalnu skrb o privremenom uzdržavanju (državna privremena alimentacija);
* Za dijete koje živi samo s jednim roditeljem (jednoroditeljska obitelj):
	+ Presuda o razvodu braka ili drugi dokaz da drugi roditelj ne živi u zajedničkom kućanstvu;
* Za dijete s teškoćama u razvoju:
	+ Rješenje/nalaz i mišljenje Centra za socijalnu skrb, medicinska dokumentacija;
* Za dijete iz obitelji s troje ili više malodobne djece:
	+ Rodni listovi za svu djecu;
* Za dijete uzeto na skrb i uzdržavanje i dijete u udomiteljskoj obitelji:
	+ Rješenje/potvrda Centra za socijalnu skrb;
* Za dijete osobe s invaliditetom:
	+ Potvrda o upisu u Hrvatski registar osoba s invaliditetom;
* Za dijete čiji su roditelji korisnici socijalne pomoći:
	+ Rješenje Centra za socijalnu skrb;
* Za dijete korisnika doplatka za djecu:
	+ Rješenje o priznavanju prava na doplatak za dijete.

**Članak 11.**

 Uključivanje djece s teškoćama u razvoju koja ostvaruju pravo prednosti pri upisu provodit će se ukoliko Vrtić može osigurati kadrovske i organizacijske uvjete rada i boravka djece te sukladno Državnom pedagoškom standardu predškolskog odgoja i obrazovanja.

1. **Postupak upisa**

**Članak 12.**

U skladu s planom upisa Dječji vrtić svake godine objavljuje natječaj za upis djece radi ostvarivanja redovitog programa predškolskog odgoja i obrazovanja.

 Natječaj se raspisuje tijekom travnja tekuće godine i oglašava se javnom objavom na oglasnoj ploči Dječjeg vrtića te na mrežnim stranicama Dječjeg vrtića.

 Zahtjev za upis djece u redoviti program Dječjeg vrtića roditelji podnose u roku od 14 (četrnaest) dana od dana objave natječaja za upis.

 Uz zahtjev za upis djeteta roditelj/skrbnik prilaže:

1. Rodni list ili izvadak iz matice rođenih ili potvrdu s podacima o rođenju djeteta,
2. Uvjerenje o mjestu prebivališta djeteta,
3. Dokaz o prebivalištu roditelja izdan od strane policijske uprave (preslike osobnih iskaznica roditelja ili uvjerenja o mjestu prebivališta),
4. Dokaze o činjenicama bitnim za ostvarivanje prednosti pri upisu iz članka 7. ovog Pravilnika.

**Članak 13.**

 Postupak upisa djece u redoviti program Dječjeg vrtića provodi Povjerenstvo za upis djece (u nastavku teksta: Povjerenstvo).

 Povjerenstvo za upis djece sastavljeno je od tri člana koje imenuje Upravno vijeće.

 Mandat članova Povjerenstva traje četiri godine, nakon kojeg vremena iste osobe mogu biti ponovno imenovane.

**Članak 14.**

 Sjednica Povjerenstva se može održati ako je nazočna većina članova Povjerenstva.

 Povjerenstvo donosi odluke većinom glasova ukupnog broja članova Povjerenstva.

 Povjerenstvo odlučuje o zahtjevima za upis djece u odgojno-obrazovni program na temelju rezultata cjelovitog uvida o razvoju i potrebama svakog djeteta, analize dostavljene dokumentacije te uz mogućnost konzultacije s vanjskim stručnjacima radi pribavljanja mišljenja i podataka bitnih za odlučivanje.

 O radu Povjerenstva vodi se zapisnik.

**Članak 15.**

Postupak upisa u Dječji vrtić može se provoditi i putem sustava/web aplikacije e-Upisi, koja čini dio sustava e-Građani.

 Podnositelji zahtjeva putem navedenog sustava/aplikacije kreiraju i podnose zahtjev za upis u skladu s korisničkim uputama za korištenje sustava.

 Korisničke upute za korištenje sustava e-Upisi prilog su ovom Pravilniku, te će se uz isti objaviti na službenoj stranici i oglasnoj ploči Dječjeg vrtića.

 Korisničke upute također su dostupne i na portalu e-Građani unutar sustava e-Upisi.

**Članak 16.**

Povjerenstvo do 31. svibnja tekuće godine donosi prijedlog odluke o upisu djece u Dječji vrtić sa sljedećim podacima:

* Prihvaćeni zahtjevi za upis djece (ime i prezime djeteta)
* Odbijeni zahtjevi za upis djece (ime i prezime djeteta)
* Eventualni slobodni kapaciteti Dječjeg vrtića nakon utvrđenih rezultata upisa.

Odluku o upisu djece u Dječji vrtić donosi Upravno vijeće.

 Odluka iz stavka 2. ovog članka objavljuje se javnom objavom na oglasnoj ploči i na mrežnim stranicama Dječjeg vrtića.

**Članak 17.**

 Roditelj djeteta (skrbnik, budući korisnik usluge) ima pravo prigovora na odluku o rezultatima upisa u djelu koji se odnosi na upis njegovog djeteta.

 Prigovor se izjavljuje Upravnom vijeću Dječjeg vrtića u roku od 8 dana od javnog objavljivanja odluke o upisu djece u Dječji vrtić.

**Članak 18.**

 Upravno vijeće odlučuje o prigovoru rješenjem u roku od 15 dana od izjavljivanja prigovora.

 Upravno vijeće po prigovoru može:

* Odbaciti prigovor kao nepravodoban ili izjavljen od neovlaštene osobe,
* Odbiti prigovor kao neosnovan i potvrditi odluku o upisu djece,
* Usvojiti prigovor i izmijeniti odluku o upisu djece.

Rješenje Upravnog vijeća je konačno.

Rješenje se dostavlja podnositelju prigovora.

**Članak 19.**

Roditelj/skrbnik dužan je sklopiti ugovor o ostvarivanju programa s Dječjim vrtićem u pravilu u roku od mjesec dana od dana oglašavanja odluke o rezultatima upisa, a iznimno najkasnije do 31. kolovoza tekuće godine.

 Za djecu s teškoćama u razvoju, ugovor se može sklopiti na određeno vrijeme, najčešće do 3 (tri) mjeseca, s opservacijom od strane odgojitelja i stručnog tima zbog uključivanja djeteta u odgovarajući program.

 Ugovor iz stavka 1. ovog članka potpisuju oba roditelja, osim u slučaju kad jedan roditelj ostvaruje roditeljsku skrb.

**Članak 20.**

 Upisana djeca počinju ostvarivati program od 1. rujna tekuće godine, ako drugačije nije utvrđeno ugovorom iz članka 17. ovog Pravilnika.

**Članak 21.**

Djeca koja nisu primljena u Dječji vrtić vode se na listi prednosti (čekanja), te se upisuju tijekom godine ukoliko se oslobode mjesta u odgojno-obrazovnim skupinama ili dođe do proširenja kapaciteta Dječjeg vrtića (ustrojavanjem novih odgojno-obrazovnih skupina).

 Ukoliko nema djece na listi prednosti ili se roditelj ne odazove na obavijest Dječjeg vrtića o slobodnom mjestu za upis, u Dječji vrtić se mogu tijekom godine upisati djeca čiji roditelji nisu sudjelovali u postupku za upis djece u Dječji vrtić.

 Odluku o naknadnim pojedinačnim upisima tijekom godine donosi Upravno vijeće Dječjeg vrtića.

**Članak 22.**

 Primljena djeca raspoređuju se po odgojno-obrazovnim skupinama, a odluku o tome donosi ravnatelj Dječjeg vrtića.

1. **OSTVARIVANJE PRAVA I OBVEZA KORISNIKA USLUGA DJEČJEG VRTIĆA**

**Članak 23.**

 Prilikom prvog dolaska djeteta u dječji vrtić roditelj/skrbnik dužan je dostaviti uvjerenje nadležnog liječnika o obavljenom sistematskom pregledu djeteta, ne starije od mjesec dana. U suprotnom će se smatrati da je roditelj odustao od upisa.

 Prilikom prvog dovođenja djeteta u Dječji vrtić, uz uvjerenje o obavljenom sistematskom zdravstvenom pregledu djeteta, roditelj/skrbnik je obvezan donijeti i odgovarajuće stvari ovisno o dobi djeteta: pelene, papuče, pidžamu i sl.

 Roditelju/skrbniku se omogućuje u periodu početne adaptacije boravak s djetetom u pripadajućoj odgojno-obrazovnoj skupini, na način i u vremenu određenom Godišnjim planom i programom rada.

 Daljnje upute roditelj/skrbnik će dobiti neposredno od odgojitelja u čiju odgojno – obrazovnu skupinu je dijete primljeno.

**Članak 24.**

 Roditelj/skrbnik djeteta ima pravo:

* Prije početka ostvarivanja programa biti upoznat s programom za dijete i uvjetima pod kojima se on ostvaruje te s tim u svezi pravima i obvezama korisnika usluga;
* Putem individualnih razgovora i roditeljskih sastanaka biti redovito izvještavan o razvoju i napredovanju djeteta, te biti uključen u različite oblike suradnje roditelja i Dječjeg vrtića;
* Podnositi zahtjeve nadležnim tijelima Dječjeg vrtića radi ostvarivanja i zaštite pojedinačnih prava i potreba djeteta;
* Sudjelovati u planiranju, realizaciji i vrednovanju odgojno – obrazovnog programa za dijete;
* Sudjelovati u upravljanju Dječjim vrtićem na način utvrđen zakonom i statutom Dječjeg vrtića, birati i biti biran za predstavnika roditelja korisnika usluga u Upravnom vijeću Dječjeg vrtića.

**Članak 25.**

 Roditelj/skrbnik djeteta dužan je:

* Dostaviti dodatnu zdravstvenu potvrdu nadležnog liječnika pri uključivanju djeteta u program vrtića u slučaju promjena zdravlja djeteta nastalih nakon sistematskog zdravstvenog pregleda;
* Predočiti potpunu dokumentaciju i informaciju o karakteristikama i potrebama djeteta koje su bitne za odabir primjerenog programa kao i za njegovu sigurnost i zdravlje tijekom ostvarivanja programa;
* Pravovremeno izvješćivati Dječji vrtić o promjenama razvojnog i zdravstvenog statusa djeteta i surađivati s Dječjim vrtićem u postupcima izmjena programa;
* Za slučaj značajnih promjena zdravstvenog stanja ili razvojnog statusa djeteta, koje tijekom ostvarivanja programa uoči stručni tim Dječjeg vrtića, obaviti potrebne pretrage i pribaviti mišljenja nadležnih službi te sudjelovati u programu pedagoške opservacije djeteta i utvrđivanju novog prilagođenog, individualiziranog programa, ako je to u interesu zadovoljavanja razvojnih potreba i sigurnosti djeteta odnosno sigurnosti i ostvarivanja odgojno-obrazovnog programa za drugu djecu;
* Osobno dovoditi i odvoditi dijete iz odgojno-obrazovne skupine ili pismeno izvijestiti odgojitelja o punoljetnoj osobi koju je za to ovlastio;
* Izvijestiti odgojitelja u roku od 24 sata o razlozima izostanka djeteta;
* Ne dovoditi u Dječji vrtić bolesno dijete, a nakon završenog liječenja dostaviti potvrdu nadležnog liječnika o obavljenom zdravstvenom pregledu iz koje je vidljivo da je dijete sposobno pohađati Dječji vrtić;
* Nakon izbivanja djeteta iz Dječjeg vrtića zbog drugih razloga u trajanju duljem od 60 dana dostaviti potvrdu nadležnog liječnika o obavljenom zdravstvenom pregledu iz koje je vidljivo da je dijete sposobno pohađati Dječji vrtić;
* Odazvati se pozivima na roditeljske sastanke i druge oblike suradnje roditelja s Dječjim vrtićem u cilju unapređenja i praćenja razvoja i napredovanja djeteta;
* Najkasnije do 15. u mjesecu za prethodni mjesec uplaćivati utvrđeni iznos sudjelovanja roditelja u cijeni programa;
* Najaviti Dječjem vrtiću pisanu obavijest o ispisu djeteta iz Dječjeg vrtića najkasnije 15 dana prije ispisa, te dokazati podmirenje svih nastalih troškova programa do dana ispisa;
* Izvršavati druge obveze korisnika usluga utvrđene općim aktima Dječjeg vrtića.

**Članak 26.**

Dječji vrtić je dužan:

* Ustrojiti rad s djecom u jasličkim i vrtićkim odgojnim skupinama sukladno planu upisa;
* Surađivati s obitelji djeteta u cilju praćenja razvoja i napredovanja djeteta;
* Osigurati redovito izvještavanje korisnika usluga i njihovo sudjelovanje u upravljanju Dječjim vrtićem sukladno zakonu i statutu Dječjeg vrtića;
* Omogućiti zaštitu pojedinačnih prava korisnika usluga;
* Upozoriti korisnika usluga da Dječji vrtić pridržava pravo preraspoređivanja djeteta iz jedne u drugu odgojno-obrazovnu skupinu i posebnog organiziranja programa za vrijeme lipnja, srpnja i kolovoza te u drugim posebnim okolnostima, u skladu s pedagoškim načelima i interesima organizacije rada;
* Upozoriti korisnika usluga da Dječji vrtić može u slučajevima značajnih promjena zdravstvenog stana ili razvojnog statusa djeteta koje uoči stručni tim Dječjeg vrtića, izmijeniti program i uvjete ostvarivanja programa za dijete – s tim da postupak promjene programa pokreće stručno razvojna služba na temelju praćenja stanja i potreba djeteta te na temelju provedene pedagoške opservacije kao i dodatno obavljenih pretraga i mišljenja nadležnih službi, u interesu razvojnih potreba djeteta, njegove sigurnosti te sigurnosti i ostvarivanja odgojno-obrazovnog programa za drugu djecu;
* Upozoriti korisnika usluga da Dječji vrtić može otkazati ostvarivanje programa za dijete u slučaju značajnih promjena u razvojnom statusu djeteta, ako ni novi prilagođeni individualizirani program ne zadovoljava razvojnim potrebama djeteta;
* U slučaju promjene ili otkazivanja ostvarivanja programa usmjeriti korisnika usluga na daljnje postupanje i institucije koje će primjereno zadovoljiti potrebe djeteta;
* Upozoriti korisnika usluga da Dječji vrtić može otkazati ostvarivanje programa djetetu ako korisnik redovito ne podmiruje ekonomsku cijenu programa, sukladno članku 32. ovog Pravilnika,
* Prilikom prelaska djeteta u drugi dječji vrtić predati korisniku usluga propisanu dokumentaciju koju treba dostaviti drugom dječjem vrtiću.

**Članak 27.**

 Upravno vijeće Dječjeg vrtića donijet će odluku o ispisu djeteta u slučaju značajnih promjena u razvojnom statusu djeteta, ako ni novi prilagođeni individualizirani program ne zadovoljava razvojnim potrebama djeteta.

**Članak 28.**

Ukoliko se iz objektivnih pedagoških i organizacijskih razloga ukaže potreba za premještajem djece u drugu odgojno-obrazovnu skupinu, o tome odluku donosi ravnatelj Dječjeg vrtića.

 U slučaju iz stavka 1. ovog članka potrebno je voditi računa i o postojećem broju djece u odgojno-obrazovnim skupinama, kako bi on najviše odgovarao odredbama Državnog pedagoškog standarda.

1. **OBRAČUN UČEŠĆA NAKNADE RODITELJA U CIJENI PRIMARNOG PROGRAMA**

**Članak 29.**

 Ekonomsku cijenu smještaja i boravka djece u Dječjem vrtiću utvrđuje svojom odlukom Općinsko vijeće Općine Gornja Rijeka na temelju elemenata utvrđenih člankom 42. Državnog pedagoškog standarda predškolskog odgoja i naobrazbe („Narodne novine“ broj 63/08 i 90/10).

**Članak 30.**

Roditelj/skrbnik, kao nositelj plaćanja ekonomske cijena programa, obvezan je sudjelovati u plaćanju ekonomske cijene programa u iznosu, odnosno omjeru koji utvrđuje Općinsko vijeće Općine Gornja Rijeka, odnosno nadležno tijelo jedinice lokalne samouprave s čijeg područja dolaze djeca.

 Roditelji svoj udio u ekonomskoj cijeni programa obvezni su platiti do 15. u mjesecu za prethodni mjesec.

 Mjesečni obračun naknade za realiziranu uslugu obavlja se proteklog mjeseca, ovisno o broju dana korištenih usluga.

**Članak 31.**

 Plaćanje učešća roditelja u cijeni korištenja usluga Dječjeg vrtića regulirano je odlukom Općinskog vijeća Općine Gornja Rijeka.

**Članak 32.**

 Roditelju/skrbniku čije dijete iz opravdanih razloga ne koristi usluge Dječjeg vrtića određeni broj dana, umanjuje se iznos učešća u ekonomskoj cijeni programa sukladno odluci Općinskog vijeća Općine Gornja Rijeka.

**Članak 33.**

 Roditelj/skrbnik koji želi ispisati dijete iz redovitog programa vrtića obvezan je pisanim putem obavijestiti Dječji vrtić najkasnije 15 dana prije ispisivanja djeteta, te je dužan podmiriti sve troškove programa koji su mu nastali do datuma prestanka korištenja usluge.

**Članak 34.**

 Roditelj/skrbnik koji ne podmiruje redovito troškove boravka djeteta u Dječjem vrtiću u roku od 30 dana po isteku dospijeća plaćanja pozvat će se putem pisane opomene na podmirivanje dugovanja. Dospijeće po opomeni je 8 dana.

 Ukoliko se u roku od 8 dana od dana dospijeća opomene ne podmiri dugovanje, Dječji vrtić će roditelju privremeno otkazati pružanje usluge (nemogućnost dovođenja djeteta u vrtić do podmirenja duga), te ga obavijestiti da će mu se u potpunosti otkazati pružanje usluga ako ne podmiri dugovanje u roku od 60 dana od dana nastanka obveze.

 Ukoliko se i nakon poduzetih mjera ne uspije naplatiti dospjelo dugovanje, isto će se naplatiti prisilnim putem te će se raskinuti ugovor o pružanju usluga.

**Članak 35.**

 Roditelj je obvezan prijaviti Dječjem vrtiću svaku promjenu adrese, odnosno mjesta prebivališta radi utvrđivanja jedinice lokalne samouprave koja je obvezna sufinancirati redoviti program te u takvom slučaju dostaviti i zaključak (suglasnost) o sufinanciranju.

 Roditelj je dužan tijekom godine prijaviti i dokazati svaku promjenu u odnosu na svoj osobni status i činjenice kojima je ostvario oslobođenje ili umanjenje od učešća u financiranju usluga.

**Članak 36.**

 Ukoliko jedinica lokalne samouprave (koja nije osnivač Dječjeg vrtića) iz koje dijete dolazi ne podmiruje svoj udio u sufinanciranju redovitog programa, roditelj će nositi pune troškove ekonomske cijene programa.

**Članak 37.**

 Stupanjem na snagu ovog Pravilnika prestaje važiti Pravilnik o upisima i ostvarivanju prava i obveza korisnika usluga u Dječjem vrtiću Mali medo KLASA: 601-01/21-01/04, URBROJ: 2137-25-1-21-2 od 8. studenog 2021. godine.

1. **PRIJELAZNE I ZAVRŠNE ODREDBE**

**Članak 38.**

 Ovaj Pravilnik stupa na snagu dan nakon objave na oglasnoj ploči i na web stranici Dječjeg vrtića.

KLASA: 601-02/23-03/06

URBROJ: 2137-25-1-23-3

Gornja Rijeka, 25. travnja 2023.

Predsjednica Upravnog vijeća:

Antonia Šturbek

Ovaj Pravilnik objavljen je na oglasnoj ploči dana 26. travnja 2023. godine.

Ravnateljica: Janja Ivančan